কোনো কাজের কারণে মৃত্যু হতে পারে অথবা মৃত্যু ঘটানোর অভিপ্রায় থেকে ও মৃত্যুর আশঙ্কা রয়েছে এমন গুরুতর আঘাত করলে সংশ্নিষ্ট ব্যক্তি ৩০৪ ধারায় অভিযুক্ত হন। বেপরোয়া গাড়ি চালানোয় এ মামলার চার্জশিটে ২৭৯ ধারা যুক্ত হচ্ছে। আর জড়িতদের 'কমন ইনটেনশন' ৩৪ ধারাতেও তারা অভিযুক্ত হবেন। তদন্তেও উঠে এসেছে, ঘটনাস্থলে অপেক্ষমাণ ছাত্রছাত্রীদের গায়ের ওপর দিয়ে গাড়ি তুলে দিলে তারা মারা যেতে পারেন এটা জেনেও জাবালে নূরের দুই চালক পাল্লাপাল্লি করতে থাকেন। মূল ঘটনাস্থলের প্রায় দুই কিলোমিটার দূরে থেকে তারা পাল্লাপাল্লির নামে মরণ খেলায় লিপ্ত হন। তার শেষ দৃশ্যটা বিমানবন্দরের সড়কের ফ্লাইওভারের ঢালুতে এসে রক্তাক্ত অধ্যায়ের মধ্য দিয়ে সমাপ্ত হয়। এতে প্রাণ যায় দুই শিক্ষার্থীর। আহত হন বেশ কয়েকজন। এ ঘটনার জের ধরে রাজধানীসহ দেশের বিভিন্ন এলাকার শিক্ষার্থীরা নিরাপদ সড়ক নিশ্চিতসহ নয় দফা দাবিতে রাস্তায় নামেন। শিক্ষার্থীরা সড়ক ঘিরে জমে থাকা বিশৃঙ্খলা ও দুর্নীতির বিষয়টি সামনে নিয়ে আসেন। আন্দোলনের মুখে চার বছরের বেশি সময় ঝুলে থাকা সড়ক পরিবহন আইনের খসড়া মন্ত্রিসভায় অনুমোদন করা হয়।